Skibsreder Mærsk Mc-Kinney Møller er død. Han blev 98 år og døde på dronningens fødselsdag.

Så sent som i sidste uge deltog Mærsk Mc-Kinney Møller vanen tro i A.P. Møller-Mærsks årlige generalforsamling. Aktionærer og presse blev dog vidne til en tydeligt svækket skibsreder.

Med Mærsk Mc-Kinney Møllers død har Danmark mistet en af sine mest betydningsfulde erhvervsledere nogensinde. Trods tiltagende svagelighed kom Mærsk Mc-Kinney Møller jævnligt på olie- og rederigigantens hovedkontor på Esplanaden.

Faste gøremål

Han havde fortsat sine gøremål, og lidt forretninger at passe. Ved sin død var Mærsk Mc-Kinney Møller formand for A.P. Møller-fondene, hvor hans datter Ane Mærk Mc-Kinney Uggla er næstformand. Hun overtager nu formandsposten.

Ikke mindst i forretningsmæssige sammenhænge kendetegnede det i høj grad Mærsk McKinney Møller, at skibsrederen forstod at følge med tiden.

Men bestemte former skulle der overhovedet ikke laves om på i hans univers. Det gjaldt specielt i den måde, hvorpå Hr. Møller holdt fast i De-formen i omgangen med alle andre end den nærmeste familie og en udvalgt skare i sin nærmeste omgangskreds.

Politisk magtfaktor

Mærsk Mc-Kinney Møller dominerede ikke kun erhvervslivet. Skibsrederen var også en politisk magtfaktor.

I en menneskealder prøvede skibsrederen med skiftende held at konkurrere med de folkevalgte politikere på Christiansborg om at sætte den politiske kurs i Danmark.

I julen 2005 mistede Mærsk Mc-Kinney Møller sin hustru og trofaste støtte gennem de mange travle år, Emma.